Կուզմա Կովաչիչ

Կուզմա Կովաչիչ (խորվաթերեն՝ Kuzma Kovačić, ), խորվաթ քանդակագործ, ակադեմիկոս։

Կենսագրություն 

Կուզմա Կովաչիչը ծնվել է 1952 թվականի հունիսի 6-ին Հվար կղզում։ Ծննդավայրում տարրական ու միջնակարգ կրթություն ստանալով՝ 1976 թվականին ընդունվել է Զագրեբի գեղարվեստի ակադեմիա, որն ավարտել է՝ ձեռք բերելով քանդակագործի որակավորում (բակալավրի աստիճան)։ Աշխատում է Զագրեբի համալսարանում։ Սպլիտի համալսարանին առընթեր գեղարվեստի ակադեմիայի պրոֆեսոր է։ 2011 թվականի խորհրդարանական ընտրությունների ժամանակ ընդգրկված է եղել պատգամավորության թեկնածուների ցուցակում։ Նրա աշխատանքները ներկայացվել են մոտավորապես 40 անհատական և բազմաթիվ խմբակային ցուցահանդեսներում, որոնք կազմակերպվել են հայրենի Խորվաթիայում և նրա սահմաններից դուրս։

Ստեղծագործություններ 
 
Կովաչիչն ստեղծել է քանդակագործական գրեթե բոլոր ժանրերի պատկանող աշխատանքներ։ Պատկերազարդել, ձևավորել է Հվարի տաճարի խորանը, քանդակել Հովհաննես Պողոս II պապի (Սելցեում), Ֆրանյո Թուջմանի (Շկաբռնեում և Զագրեբում), Անտուն Միխանովիչի (Գատեում), Գրաբովչևայի Աստվածամոր (Զագրեբի սրբասուրբ Աստվածամոր եկեղեցում) և բազում այլ արձաններ։ Կովաչիչին է վստահվել Խորվաթիայի Հանրապետության առաջին ոսկե ու արծաթե դրամների, ինչպես նաև սովորական մի շարք դրամների (1, 2, 5, 10, 20, 50 իյուլերի և 1, 2, 5 ու 25 կունաների) ձևավորումը։

Նվաճումներ և պարգևներ 
 
Կուզմա Կովաչիչը 2020 թվականից Խորվաթիայի գիտությունների և արվեստների ակադեմիայի իսկական անդամ է, դրա հվարյան մասնաճյուղի նախագահ։ Նա արժանացել է մի շարք հեղինակավոր պարգևների, այդ թվում՝

 1991 թ.  - Վլադիմիր Նազորի անվան մրցանակի,
 1995 թ.  - Մարկո Մարուլիչի շքանշանի,
 1999 թ.  - Արվեստում ձեռք բերած նվաճումների համար շքանշանի,
 2010 թ. - Galerije Forum մրցանակի։

Ծանոթագրություններ

Գրականություն 
 Srhoj, Vinko. Kuzma Kovačić - priroda, kultura i vjera kao korektivi modernističke skulpture, Ars Adriatica, br. 1 (2011.), str. 169-186.

Արտաքին հղումներ 
 Կենսագրությունը խորվաթերեն, իտալերեն և ֆրանսերեն
Hrvatsko kulturno vijeće Kuzma Kovačić ( Dopuštenje za uporabu sadržaja)
Պաշտոնական կայքէջը

Քանդակագործներ
20-րդ դարի քանդակագործներ
21-րդ դարի քանդակագործներ
Խորվաթիայի արվեստ